**RÁMCOVÁ DOHODA číslo \_\_\_ /2025**

**(ďalej len „dohoda“)**

podľa § 269 ods. 2, § 409 a nasl. Obchodného zákonníka (ďalej len „ObZ“)

a v súlade s ust. § 83 zákona č. 343/2015 Z. z. o verejnom obstarávaní (ďalej len „ZVO“)

uzatvorená medzi zmluvnými stranami:

**Kupujúci:**

Obchodné meno:  **Správa telovýchovných a rekreačných zariadení hlavného mesta Slovenskej republiky**

Sídlo: Junácka 3077/4, 831 04 Bratislava

Právna forma : príspevková organizácia

IČO: 00 179 663

DIČ: 2020801695

IČ DPH: SK2020801695

Štatutárny orgán: Mgr. Ladislav Križan, PhD. - riaditeľ

Kontaktná osoba: \_\_\_, tel. číslo: \_\_\_, e-mail: \_\_\_

Bankové spojenie: \_\_\_

Číslo účtu IBAN : \_\_\_

(ďalej ako „**kupujúci**“)

**a**

**Predávajúci:**

Obchodné meno**:** \_\_\_

Sídlo: \_\_\_

Právna forma : \_\_\_

IČO: \_\_\_

DIČ: \_\_\_

IČ DPH: \_\_\_

Štatutárny orgán: \_\_\_

Kontaktná osoba: \_\_\_, tel. číslo: \_\_\_, e-mail: \_\_\_

Bankové spojenie: \_\_\_

Číslo účtu IBAN : \_\_\_

(ďalej ako „**predávajúci**“)

(ďalej kupujúci a predávajúci spolu označovaní ako „**zmluvné strany**“)

**I.**

**Úvodné ustanovenia**

1. Táto rámcová dohoda sa uzatvára na základe výzvy č. 14 – Nákup tovaru do bufetov - Pochutiny zadávanej prostredníctvom dynamického nákupného systému **“Nákup potravín, nápojov a príbuzných produktov”** zriadeného dňa 08.06.2022. Oznámenie o vyhlásení verejného obstarávania bolo zverejnené v Úradnom vestníku Európskej únie pod značkou 2022/S 109-307141 zo dňa 8.6.2022 a vo Vestníku verejného obstarávania číslo 133/2022, zo dňa 09.06.2022, pod značkou 28922-MUT.
2. Na základe tejto rámcovej dohody zmluvné strany budú medzi sebou uzatvárať čiastkové kúpne zmluvy podľa podmienok uvedených v tejto rámcovej dohode, nadväzne prostredníctvom ktorých dôjde k plneniu predmetu rámcovej dohody.
3. Predávajúci prehlasuje, že v prípade, že sa neho vzťahuje povinnosť zápisu do registra partnerov verejného sektora, je a počas celého trvania dohody ostane zapísaný v registri partnerov verejného sektora v súlade s ust. § 11 ZVO. Predávajúci zodpovedá a zaväzuje sa zabezpečiť, aby každý jeho subdodávateľ, ktorý sa podieľa na plnení dohody, bol počas celého trvania dohody zapísaný v registri partnerov verejného sektora v zmysle § 3 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, ak sa na neho povinnosť zápisu vzťahuje.
4. Predávajúci prehlasuje, že mu nie sú známe žiadne skutočnosti, ktoré vykazujú znaky konfliktu záujmov, najmä by mohli narušiť alebo obmedziť hospodársku súťaž, porušiť princíp transparentnosti a princíp rovnakého zaobchádzania, ovplyvniť výsledok alebo priebeh verejného obstarávania, alebo iným spôsobom ovplyvniť ekonomický záujem kupujúceho ako verejného obstarávateľa. V prípade, ak kupujúci zistí, a to aj dodatočne počas platnosti a účinnosti rámcovej dohody, že v procese verejného obstarávania došlo ku konfliktu záujmov, kupujúci je oprávnený okamžite odstúpiť od dohody.

**II.**

**Predmet rámcovej dohody**

1. Predmetom dohody je úprava práv a povinností zmluvných strán pri zabezpečení dodávok tovaru – potravín a nápojov (ďalej len „**tovar**“) do prevádzok bufetov nachádzajúcich sa v TIPOS Aréne - Zimný štadión Ondreja Nepelu v Bratislave a na Zimnom štadióne na Harmincovej ul. 2 v Bratislave, vrátane súvisiacich služieb, ktorými sa rozumie doprava tovaru na miesto dodania, vyloženie a vynesenie tovaru do skladu v mieste dodania, odstránenie a ekologická likvidácia obalov, a to na základe čiastkových kúpnych zmlúv uzatvorených medzi kupujúcim a predávajúcim podľa podmienok uvedených v tejto dohode.
2. Špecifikácia dodávaného tovaru podľa článku II ods. 1 je uvedená v Prílohe č. 1 tejto dohody „Opis predmetu zákazky“, ktorá tvorí nedeliteľnú súčasť tejto dohody. Zmluvné strany sa dohodli, že rozsah a množstvo tovaru uvedeného v Prílohe č. 1 je len orientačné a skutočne odobrané množstvo dodávaného tovaru sa bude odvíjať od skutočných potrieb kupujúceho po dobu trvania tejto dohody. Predávajúci berie na vedomie a súhlasí, že objednávanie tovaru je právom kupujúceho, a nie jeho povinnosťou.
3. Zmluvné strany sa zaväzujú, že na účely plnenia predmetu tejto dohody budú uzatvárať jednotlivé čiastkové kúpne zmluvy podľa § 409 a nasl. Obchodného zákonníka, na základe ktorých sa predávajúci zaviaže dodať kupujúcemu objednaný tovar a kupujúci sa zaviaže predávajúcemu zaplatiť za dodaný tovar dohodnutú kúpnu cenu.
4. Pokiaľ čiastková kúpna zmluva na dodanie tovaru, uzavretá medzi zmluvnými stranami po dobu účinnosti tejto dohody neurčuje inak, na vzťahy medzi zmluvnými stranami sa použijú ustanovenia tejto dohody.

**III.**

**Objednávky a uzatváranie čiastkových kúpnych zmlúv**

**Lehota plnenia a miesta plnenia**

1. Návrh na uzavretie čiastkovej kúpnej zmluvy s predávajúcim realizuje kupujúci formou objednávky na dodanie dohodnutého tovaru. Objednávka kupujúceho musí obsahovať najmä:
2. identifikačné údaje kupujúceho,
3. špecifikáciu (druh) objednávaného tovaru,
4. množstvo objednávaného tovaru (počet ks balení, príp. hmotnosť v gramoch alebo kilogramoch, objem v litroch a pod.),
5. miesto dodania tovaru,
6. lehotu, v ktorej má byť tovar dodaný (doba dodania),
7. dátum vystavenia objednávky,
8. identifikáciu osoby zadávajúcej objednávku v mene kupujúceho,
9. iné podmienky, ak sa zmluvné strany na nich dohodnú.

(ďalej len „**objednávka**“).

Objednávka predstavuje výzvu kupujúceho adresovanú predávajúcemu na dodanie tovaru. Prípadná zmena objednávky vyžaduje súhlas oboch zmluvných strán.

1. Kupujúci je oprávnený objednávky zadávať kedykoľvek počas platnosti a účinnosti tejto dohody. Zadanie objednávky bude prebiehať telefonicky na tel. č. predávajúceho: \_\_\_\_\_\_\_, alebo prostredníctvom elektronickej pošty (e-mailom) na e-mailovú adresu predávajúceho: \_\_\_\_\_\_\_. Predávajúci je povinný potvrdiť príjem a akceptáciu objednávky rovnakou formou, ako bola objednávka doručená predávajúcemu.
2. Zoznam osôb oprávnených na zadávanie objednávok v mene kupujúceho tvorí Prílohu č. 3 tejto dohody. Zmena oprávnenej osoby kupujúceho musí byť predávajúcemu oznámená písomne bez zbytočného odkladu, resp. v dostatočnom časovom predstihu vopred.
3. Lehota na plnenie (dodanie tovaru) začne plynúť vždy od zadania objednávky kupujúcim, a to bez ohľadu na to, kedy bola predávajúcim prijatá. Ak v objednávke nebude určená neskoršia lehota plnenia, predávajúci sa zaväzuje dodať tovar na základe objednávky najneskôr do 24 hodín/dní od zadania objednávky.
4. Lehoty sú pre predávajúceho lehotami záväznými a ich nedodržaním sa predávajúci dostáva do omeškania. Nedodržanie lehoty sa súčasne považuje za podstatné porušenie dohody. V prípade prekážok spočívajúcich vo vyššej moci, ktoré predávajúcemu bránia v splnení jeho povinností dodať tovar kupujúcemu v dojednanej lehote podľa riadnej a úplnej objednávky kupujúceho, predlžuje sa lehota na dodanie tovaru o dobu trvania týchto prekážok. Predávajúci sa zaväzuje, že vznik a predpokladanú dobu trvania prekážok podľa predchádzajúcej vety oznámi bez zbytočného odkladu kupujúcemu.
5. Predávajúci sa zaväzuje dodávať tovar kupujúcemu spravidla v pracovných dňoch v čase od 8:00 hod. do 16:00 hod, pokiaľ kupujúci neurčí inak.
6. Miestami dodania tovaru sú:
7. TIPOS Aréna Zimný štadión Ondreja Nepelu, Odbojárov 9, Bratislava;
8. Zimný štadión Harmincova, Harmincova 2, Bratislava.

Predávajúci je povinný dodávať tovar do miesta plnenia určeného v objednávke. Kupujúci si vyhradzuje právo určiť nové miesta dodania počas trvania platnosti tejto dohody.

**IV.**

**Dodacie podmienky**

1. Predávajúci je povinný dodávať tovar podľa dohody riadne a včas. Tovar je dodaný **riadne**, ak spĺňa všetky požiadavky podľa dohody, objednávky a podľa pokynov kupujúceho a zodpovedá účelu sledovanému dohodou. Tovar musí byť dodaný v kvalite určenej právnymi predpismi a príslušnou dokumentáciou dodávanou spolu s tovarom (v zmysle Opisu predmetu zákazky uvedenom v Prílohe č. 1 dohody) a bez vád, ktoré by mohli mať za následok vznik škody na strane kupujúceho alebo tretej osoby. Tovar, ktorý nebude spĺňať uvedené požiadavky, bude predávajúcemu vrátený na náklady predávajúceho.
2. Predávajúci sa zaväzuje dodávať tovar v bezpečnom ochrannom obale proti poškodeniu pri prevoze a pri uskladnení. Ak si to povaha alebo množstvo objednaného tovaru vyžaduje, predávajúci uloží tovar na tzv. euro palety a každú takúto paletu následne zabalí do priehľadnej ochrannej fólie. Každá euro paleta bude viditeľne označená papierom formátu A4 obsahujúcim zoznam tovaru a jeho váhu.
3. Povinnosť predávajúceho dodať kupujúcemu tovar je splnená tým, že kupujúcemu umožní s tovarom nakladať (t. j. tovar prevziať) v dohodnutom mieste dodania. Pri dodaní tovaru je predávajúci povinný vystaviť dodací list, v ktorom uvedie identifikáciu a množstvo dodávaného tovaru, miesto dodania tovaru a deň dodania tovaru (ďalej len „**dodací list**“). Prevzatie tovaru potvrdí kupujúci podpísaním dodacieho listu v dvoch originálnych vyhotoveniach, po jednom vyhotovení pre každú zmluvnú stranu.
4. Predávajúci sa zaväzuje dodávať tovar, ktorého doba spotreby (resp. minimálna trvanlivosť) nebude kratšia ako 90 (slovom: deväťdesiat) dní od okamihu jeho dodania kupujúcemu; dátum spotreby musí byť riadne vyznačený na obale tovaru, príp. v dodacom liste. Nesplnenie tejto povinnosti sa považuje za podstatné porušenie dohody zo strany predávajúceho. Predávajúci touto dohodou preberá záväzok, že tovar bude spôsobilý na použitie na obvyklý účel a že si zachová obvyklé vlastnosti (vrátane akosti) najmenej počas celej doby spotreby.
5. Predávajúci sa zaväzuje dodávať kupujúcemu tovar:
6. v originálnom balení (obal tovaru musí byť bez akéhokoľvek poškodenia; vonkajší obal tovaru musí tiež obsahovať údaje vyžadované príslušnými právnymi predpismi);
7. v predpísanej alebo schválenej akosti (pokiaľ je záväzne ustanovená alebo pokiaľ to vyplýva z osobitných predpisov) alebo v akosti uvádzanej výrobcom, inak v akosti obvyklej pre daný tovar;
8. v predpísanej kvalite (bez vád, bez vlhkosti a bez porušenia obalu),
9. s vyznačenými údajmi o výrobcovi a obchodnej značke, a to v súlade s príslušnými právnymi predpismi.
10. Predávajúci sa zaväzuje prepravovať a dodávať tovar výlučne dopravnými prostriedkami spĺňajúcimi hygienické požiadavky tak, aby bola zabezpečená dostatočná ochrana tovaru pred jeho zničením, poškodením alebo znehodnotením. Pokiaľ všeobecne záväzné právne predpisy stanovujú, že na prepravu dodávaného tovaru sa vyžaduje osvedčenie Regionálnej veterinárnej a potravinovej správy SR o hygienickej spôsobilosti dopravného prostriedku na prepravu potravín a surovín v zmysle Potravinového kódexu SR, predávajúci sa zaväzuje byť držiteľom takéhoto osvedčenia na účely prepravy tovaru; v prípade ak dodanie tovaru bude predávajúci vykonávať prostredníctvom tretej osoby, predávajúci je povinný predložiť kupujúcemu uzavretú zmluvu s dopravcom a potvrdenie hygienickej spôsobilosti na motorové vozidlá, ktoré sú spôsobilé na prepravu tovaru.
11. Balenie tovaru a jeho preprava musia byť vykonávané v súlade so zákonom č. 152/1995 Z. z. o potravinách v znení neskorších predpisov a príslušných vykonávacích predpisov k tomuto zákonu a hygienických noriem SR, Potravinovým kódexom SR a s ostatnými platnými právnymi predpismi Slovenskej republiky a Európskej únie týkajúcich sa tovar.
12. Zmluvné strany sa dohodli, že k nadobudnutiu vlastníckeho práva k tovaru kupujúcim, vrátane prechodu nebezpečenstva škody na tovare, dochádza okamihom prevzatia riadne dodaného tovaru oprávnenou osobou kupujúceho v mieste dodania.

**V.**

**Cena tovaru, platobné podmienky**

1. Cena tovaru bola stanovená dohodou zmluvných strán v súlade so zákonom č. 18/1996 Z. z. o cenách a vykonávacou vyhláškou č. 87/1996 Z. z., ktorou sa vykonáva zákon č. 18/1996 Z. z. o cenách. Cena tovaru za celé obdobie trvania tejto rámcovej dohody (t.j. maximálny finančný limit) je ................ € bez DPH (slovom: ....................... eur bez DPH).
2. Podrobná špecifikácia ceny tovaru/jednotková cena tovaru je uvedená v Prílohe č. 2 tejto dohody „Návrh na plnenie kritérií“. Cena dodaného tovaru bude stanovená ako násobok jednotkovej ceny tovaru podľa Prílohy č. 2 a počtu jednotiek dodaného tovaru.
3. Kupujúci nie je viazaný predpokladaným množstvom tovaru ani druhmi tovaru uvedenými v Prílohe č. 1. Skutočne odobraté množstvo tovaru môže byť nižšie alebo vyššie ako predpokladané množstvo tovaru. Predmetom fakturácie bude len skutočne dodaný a kupujúcim prevzatý tovar.
4. Dohodnutá cena tovaru je konečná a sú v nej zahrnuté všetky náklady predávajúceho spojené s poskytovaním predmetu plnenia podľa tejto rámcovej dohody, vrátane balenia tovaru za účelom jeho bezpečnej prepravy, dopravy tovaru na miesto dodania, vyloženia a vynesenia tovaru do skladu v mieste dodania, odstránenia a ekologickej likvidácie obalov, v ktorých je tovar prepravovaný. Cenu tovaru nemožno v priebehu trvania tejto rámcovej dohody meniť.
5. Daň z pridanej hodnoty bude účtovaná predávajúcim vo výške určenej príslušným právnym predpisom v dobe zdaniteľného plnenia. V prípade, že predávajúci nebol pred uzatvorením rámcovej dohody platiteľom DPH a stane sa ním po uzatvorení tejto dohody, nemá nárok na zvýšenie ceny o hodnotu DPH.
6. Kupujúci uhradí cenu tovaru predávajúcemu na základe faktúry vystavenej predávajúcim po riadnom a včasnom dodaní tovaru. Prílohou každej faktúry musí byť fotokópia dodacieho listu potvrdzujúceho prevzatie tovaru kupujúcim.
7. Faktúra vystavená predávajúcim je splatná do 14 dní odo dňa jej doručenia kupujúcemu, a to bezhotovostným prevodom na účet predávajúceho uvedený v záhlaví dohody. Zmenu účtu je predávajúci povinný písomne oznámiť kupujúcemu. Povinnosť kupujúceho zaplatiť cenu tovaru je splnená odpísaním príslušnej čiastky z účtu kupujúceho. Ak deň splatnosti pripadne na sobotu, nedeľu, štátny sviatok alebo deň pracovného pokoja, splatnosť faktúry sa posúva na najbližší nasledujúci pracovný deň. Kupujúci si vyhradzuje právo odmietnuť elektronicky zaslanú faktúru, ak táto nespĺňa podmienky vierohodnosti pôvodu, neporušenosti obsahu a čitateľnosť faktúry.
8. Faktúra musí obsahovať všetky náležitosti v súlade s platnými právnymi predpismi, špecifikáciu dodávaných tovarov (uvedením názvu a kódu tovaru a jeho jednotkovej ceny), špecifikáciu fakturovanej sumy a musí byť vystavená v súlade s touto dohodou. V prípade, ak predávajúci vystaví a doručí kupujúcemu chybnú alebo neúplne vystavenú faktúru, kupujúci nie je povinný takúto faktúru uhradiť, a je povinný túto faktúru vrátiť predávajúcemu v lehote jej splatnosti a požadovať vystavenie novej alebo opravenej faktúry. Zmluvné strany sa dohodli, že v čase od vystavenia chybnej a/alebo neúplnej faktúry do času doručenia riadnej a/alebo úplnej faktúry sa kupujúci nedostáva do omeškania a predávajúcemu nevzniká právo na úrok z omeškania. Doručením riadnej a/alebo úplnej faktúry kupujúcemu začína plynúť nová 7 dňová lehota jej splatnosti.
9. Zmluvné strany sa dohodli, že predávajúci bude vystavovať faktúry za dodávku tovaru spravidla do 5 pracovných dní odo dňa jeho riadneho dodania, prípadne do piateho dňa kalendárneho mesiaca nasledujúceho po mesiaci, v ktorom bol tovar dodaný.
10. Predávajúci neposkytuje žiadne preddavky ani zálohové platby na tovar.

**VI.**

**Zodpovednosť za vady a záručná doba**

**Právo odmietnuť tovar**

1. Predávajúci zodpovedá za to, že tovar bude mať vlastnosti dohodnuté v tejto dohode, že tovar je spôsobilý na uvedenie na trh a spĺňa kvalitatívne požiadavky, ktoré sú stanovené všeobecne záväznými právnymi predpismi, ako i normami a požiadavkami predpisov Európskej únie pre potraviny.
2. Predávajúci poskytuje na tovar záruku určenú výrobcom tovaru (dobu spotreby/dobu minimálnej trvanlivosti), ktorá musí byť vyznačená na obaloch tovaru alebo pri nebalenom tovare v dodacom liste.
3. Kupujúci si vyhradzuje právo neprevziať tovar so zjavnými vadami v takom množstve a rozsahu, na aké sa zjavná vada vzťahuje. Kupujúci je taktiež oprávnený neprevziať tovar, ktorý je dodaný v rozpore s povinnosťou kupujúceho upravenou v článku IV bod 4 tejto dohody. Neprevzatie tovaru spolu s údajom o množstve neprevzatého tovaru kupujúci, resp. osoba preberajúca tovar v mene kupujúceho, zaznamená na dodacom liste.
4. Zjavné vady tovaru, vady v kvalite alebo množstve tovaru, zistené pri prevzatí tovaru, je kupujúci oprávnený reklamovať v lehote najneskôr do 24 hodín odo dňa prevzatia tovaru. Ostatné (skryté) vady má právo kupujúci reklamovať bez zbytočného odkladu po ich zistení, najneskôr do konca doby spotreby.
5. Vady tovaru je kupujúci povinný reklamovať písomne poštou alebo emailom na adresu ..................... Reklamácie na dodaný tovar je predávajúci povinný vybaviť bezodkladne, najneskôr do 24 hodín odo dňa doručenia reklamácie od kupujúceho.
6. V prípade oprávnenej reklamácie, je kupujúci oprávnený žiadať predávajúceho o výmenu vadného tovaru za nový nezávadný tovar, resp. žiadať predávajúceho o dodanie chýbajúceho tovaru, a to najneskôr do 24 hodín od nahlásenia reklamácie predávajúcemu, pokiaľ sa zmluvné strany nedohodnú inak.
7. V prípade opakovaného dodania vadného tovaru predávajúcim má kupujúci právo na odstúpenie od tejto dohody a bezodkladné vrátenie zaplatenej kúpnej ceny za dodaný vadný tovar.
8. Uplatnením nárokov z vád tovaru nie je dotknutá zodpovednosť predávajúceho za škodu.

**VII.**

**Zodpovednosť za škodu a sankcie za porušenie povinností**

1. Zmluvné strany sú povinné predchádzať vzniku škody a urobiť všetky vhodné a primerané opatrenia k odvráteniu hroziacej škody a v prípade vzniku škody urobiť všetky nevyhnutné opatrenia k tomu, aby rozsah škody bol čo najnižší.
2. Každá zmluvná strana zodpovedá za škodu, ktorú spôsobí porušením svojich povinností. Zodpovednosť za škodu spôsobenú v súvislosti s touto dohodou sa riadi príslušnými ustanoveniami platných právnych predpisov.
3. Predávajúci zodpovedá za škody, ktoré spôsobí kupujúcemu dodaním vadného tovaru, alebo dodaním neúplného množstva tovaru.
4. Kupujúci je povinný upozorniť predávajúceho na vzniknutú škodu spôsobenú predávajúcim a v súčinnosti s predávajúcim škodu protokolárne prešetriť. Predávajúci je povinný každú takúto škodu buď úplne odstrániť na vlastné náklady alebo v celosti nahradiť kupujúcemu, a to bez zbytočného odkladu. V prípade, že predávajúci škodu v tejto lehote neodstráni alebo nenahradí, je kupujúci oprávnený odstrániť škodu sám alebo prostredníctvom tretích osôb na náklady predávajúceho.
5. V prípade nedodržania termínu dodania tovaru, kupujúci je oprávnený účtovať predávajúcemu zmluvnú pokutu vo výške 3% z celkovej ceny nedodaného tovaru za každý aj začatý deň, resp. každú aj začatú hodinu (ak je doba dodania určená v hodinách) omeškania predávajúceho. Zaplatením zmluvnej pokuty nie je dotknutý nárok kupujúceho na náhradu škody.
6. V prípade nedodržania termínu splatnosti faktúry zo strany kupujúceho, predávajúci je oprávnený účtovať kupujúcemu zákonný úrok z omeškania.

**VIII.**

**Využitie subdodávateľov**

1. Kupujúci požaduje, aby predávajúci v dohode uviedol údaje o všetkých známych subdodávateľoch a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Zoznam subdodávateľov bude tvoriť Prílohu č. 4 tejto dohody len v prípade, ak predávajúci uvedie, že na realizácii predmetu plnenia sa budú podieľať subdodávatelia. V prípade, že predávajúci bude realizovať predmet plnenia vlastnými kapacitami, uvedená príloha „Zoznam subdodávateľov“ sa vypúšťa.
2. V prípade, ak počas trvania dohody dôjde k ukončeniu spolupráce medzi predávajúcim a jeho subdodávateľom, je predávajúci povinný o tejto skutočnosti informovať kupujúceho. Subdodávateľ môže byť nahradený len s predchádzajúcim písomným súhlasom kupujúceho. Pred zmenou subdodávateľa predloží predávajúci kupujúcemu písomnú žiadosť o súhlas s nahradením subdodávateľa novým subdodávateľom, ktorej prílohou budú doklady preukazujúce spôsobilosť nového subdodávateľa.
3. Predávajúci zodpovedá za plnenie povinností podľa dohody subdodávateľom tak, ako keby plnenie povinností podľa dohody realizoval sám predávajúci.
4. Plnenie povinností podľa tejto dohody prostredníctvom iných osôb ako osôb určených podľa tohto článku dohody sa považuje za podstatné porušenie dohody zo strany predávajúceho a zakladá právo kupujúceho na okamžité odstúpenie od dohody bez poskytnutia dodatočnej lehoty na nápravu.

**IX.**

**Nelegálne zamestnávanie**

1. Predávajúci vyhlasuje, že vykonáva svoju podnikateľskú činnosť v súlade s príslušnými štandardmi a dohovormi Medzinárodnej organizácie práce a v plnom rozsahu dodržiava a zabezpečuje dodržiavanie všetkých pracovnoprávnych predpisov v oblasti nelegálneho zamestnávania, a to najmä zákona č. 311/2001 Z. z. Zákonník práce a zákona č. 82/2005 Z. z. o nelegálnej práci a nelegálnom zamestnávaní.
2. Predávajúci vyhlasuje, že si je plne vedomý všetkých povinností, ktoré pre neho z týchto predpisov vyplývajú a zaväzuje sa ich počas doby trvania dohody dodržiavať, najmä sa zaväzuje neporušovať zákaz nelegálneho zamestnávania.

**X.**

**Trvanie rámcovej dohody a zánik dohody**

1. Rámcová dohoda sa uzatvára na obdobie do 31.05.2025 odo dňa nadobudnutia jej účinnosti alebo do vyčerpania maximálneho finančného limitu za dodávané tovary v zmysle článku V. bod. 1 tejto dohody, v závislosti od toho, ktorá skutočnosť nastane skôr. Finančný limit sa považuje za vyčerpaný aj v prípade, ak výška zostatku finančného limitu už nebude postačovať na úhradu plnení podľa rámcovej dohody.
2. Ktorákoľvek zo zmluvných strán je oprávnená okamžite odstúpiť od tejto rámcovej dohody pri podstatnom porušení povinnosti za podmienok uvedených v ustanovení § 345 ods. 2 ObZ.
3. Kupujúci je oprávnený okamžite odstúpiť od tejto rámcovej dohody aj v nasledovných prípadoch:
4. predávajúci je v omeškaní s dodávkou tovaru viac ako 2 kalendárne dni (okrem prípadu, ak sú dôvodom omeškania skutočnosti charakterizované ako vyššia moc),
5. predávajúci opakovane dodáva tovar, ktorý nespĺňa kvalitatívne požiadavky stanovené všeobecne záväznými právnymi predpismi a kupujúcim zistené vady neodstráni v dohodnutých termínoch, pričom za opakované dodanie sa v tomto prípade rozumie viac ako dvakrát,
6. predávajúci bezdôvodne odmietne dodať tovar na základe objednávky kupujúceho,
7. predávajúci viac ako dvakrát poruší niektorú z povinností, ktorá mu vyplýva z ustanovení tejto dohody alebo z ustanovení príslušných právnych predpisov,
8. bolo právoplatne rozhodnuté o vyčiarknutí predávajúceho z registra partnerov verejného sektora alebo ak mu bol právoplatne uložený zákaz účasti vo verejnom obstarávaní podľa § 182 ods. 3 písm. b) zákona o verejnom obstarávaní,
9. z dôvodov podľa § 19 zákona o verejnom obstarávaní,
10. predávajúci koná spôsobom, kedy kupujúcemu vzniká škoda alebo hrozí vznik škody,
11. predávajúcemu skončila platnosť osvedčenia Regionálnej veterinárnej a potravinovej správy SR o hygienickej spôsobilosti dopravného prostriedku na prepravu tovaru v zmysle Potravinového kódexu SR,
12. ak na predávajúceho bol podaný návrh na začatie konkurzného konania,
13. predávajúci vstúpil do likvidácie.
14. Predávajúci je oprávnený okamžite odstúpiť od tejto rámcovej dohody v prípade, ak kupujúci je v omeškaní s úhradou fakturovanej ceny za dodaný tovar o viac ako 30 (tridsať) kalendárnych dní.
15. Odstúpenie od dohody musí byť oznámené druhej zmluvnej strane písomne s uvedením dôvodu, pre ktorý zmluvná strana odstupuje od dohody. Na odstúpenie od dohody sa vyžaduje písomná forma. Odstúpenie nadobúda účinnosť dňom riadneho doručenia odstúpenia druhej zmluvnej strane.

1. Ukončením zmluvného vzťahu zanikajú všetky práva a povinnosti zmluvných strán vyplývajúce z tejto dohody, s výnimkou nárokov na zaplatenie zmluvných pokút, úrokov z omeškania a/alebo náhrady škody, práv zo zodpovednosti za vady a plynutia záručnej doby, prípadné ďalších ustanovení, ktoré vzhľadom na svoju povahu majú trvať aj po ukončení dohody.
2. Túto dohodu je možné zrušiť aj písomnou dohodou zmluvných strán ku dňu uvedenému v dohode o ukončení zmluvného vzťahu.
3. Táto dohoda zaniká tiež písomnou výpoveďou ktorejkoľvek zo zmluvných strán bez udania dôvodu s dvojmesačnou výpovednou lehotou, ktorá začína plynúť prvým dňom nasledujúceho mesiaca po doručení výpovede druhej zmluvnej strane.

**XI.**

**Doručovanie**

1. Pokiaľ v dohode nie je uvedené inak, všetky oznámenia alebo listiny zmluvných strán v súvislosti so touto dohodou budú doručované v písomnej forme, a to poštou alebo elektronicky.
2. Pri doručovaní poštou je odosielajúca zmluvná strana povinná odoslať zásielku na adresu sídla (miesta podnikania) prijímajúcej zmluvnej strany uvedenú v záhlaví dohody ako doporučený list. Za doručenú sa považuje každá listová zásielka, ktorá: a) bola adresátom prevzatá, dňom jej prevzatia, b) ak prevzatie bolo adresátom odmietnuté, dňom, kedy bolo prevzatie odmietnuté, c) dňom, kedy sa zásielka vráti odosielateľovi z dôvodu, že adresát neprevzal zásielku v odbernej lehote, d) dňom, kedy sa zásielka vráti odosielateľovi z dôvodu „adresát neznámy“, ak bola odosielaná na adresu adresáta podľa dohody alebo na inú, zmluvnou stranou oznámenú adresu. Ak to bude možné alebo vzhľadom na situáciu potrebné, doručovanie písomností sa môže realizovať aj elektronicky do elektronickej schránky adresáta.
3. Písomnosť doručovaná elektronicky na e-mailovú adresu sa považuje za doručenú: a) okamihom prevzatia v prípade, že prevzatie druhá strana potvrdí, alebo b) nasledujúci pracovný deň po jej odoslaní, ak druhá strana prevzatie písomnosti nepotvrdila.
4. Faktúry vystavené zmluvnými stranami podľa dohody, ako aj všetky oznámenia a listiny týkajúce sa podstaty dohody, jej zmien a dodatkov alebo majúce vplyv na zmenu dohody budú zmluvnými stranami doručované poštou.
5. Zmluvné strany vyhlasujú, že okrem štatutárnych zástupcov zmluvných strán nemajú žiadne iné osoby zúčastnené aj nezúčastnené na plnení tejto dohody oprávnenie dohadovať akékoľvek zmeny ustanovení dohody a jej príloh.
6. V prípade zmeny adresy (poštovej alebo e-mailovej) určenej na doručovanie písomností podľa dohody sa dotknutá zmluvná strana zaväzuje o tejto zmene bezodkladne, najneskôr však do piatich (5) dní písomne informovať druhú zmluvnú stranu; v takomto prípade je pre doručovanie rozhodujúca nová adresa, riadne oznámená druhej zmluvnej strane.

**XII.**

**Záverečné ustanovenia**

1. Dohoda nadobúda platnosť dňom jej podpisu oboma zmluvnými stranami. Dohoda nadobúda účinnosť dňom nasledujúcim po dni jej prvého zverejnenia v Centrálnom registri zmlúv. Dohoda je povinne zverejňovanou dohodou podľa príslušných právnych predpisov (§ 5a zákona číslo 211/2000 Z. z., o slobodnom prístupe k informáciám a § 47 Občianskeho zákonníka).
2. Túto dohodu je možné meniť alebo dopĺňať iba písomnými dodatkami, podpísanými oboma zmluvnými stranami, s výnimkou prípadov, kedy to ustanovuje táto dohoda.
3. Pokiaľ by sa ktorékoľvek ustanovenie tejto dohody stalo neplatným, nespôsobuje to neplatnosť dohody ako celku.
4. Ostatné právne vzťahy založené dohodou sa riadia príslušnými ustanoveniami Obchodného zákonníka, zákona o verejnom obstarávaní a ostatných všeobecne záväzných právnych predpisov Slovenskej republiky.
5. Kupujúci a predávajúci sa zaväzujú, že všetky spory vyplývajúce z tejto dohody budú riešiť rokovaním o možnej dohode. Prípadne spory, o ktorých sa zmluvné strany nedohodli, budú riešené podľa právneho poriadku SR.
6. Táto dohoda sa vyhotovuje v štyroch vyhotoveniach, z ktorých každé má platnosť originálu. Po podpísaní kupujúci obdrží dve vyhotovenia a predávajúci dve vyhotovenia.
7. Zmluvné strany prehlasujú, že ustanoveniam tejto dohody porozumeli čo do obsahu i rozsahu, dohoda vyjadruje ich vôľu, na znak čoho k nej pripájajú svoje podpisy.
8. Neoddeliteľnými prílohami tejto rámcovej dohody sú:

Príloha č. 1 Opis predmetu zákazky

Príloha č. 2 Návrh na plnenie kritérií

Príloha č. 3 Zoznam oprávnených osôb kupujúceho

Príloha č. 4 Zoznam subdodávateľov

za kupujúceho za predávajúceho

V Bratislave, dňa .............. V .............................. , dňa ..............